Rådets afgørelse

af 22. juli 2003

om indgåelse af ændringsprotokollen til Europarådets konvention om beskyttelse af hvirveldyr, der anvendes til forsøg og andre videnskabelige formål

(2003/584/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95, sammenholdt med artikel 300, stk. 2, og artikel 300, stk. 3, første afsnit,

under henvisning til forslag fra Kommissionen(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Rådet vedtog den 24. november 1986 direktiv 86/609/EØF om indbyrdes tilnærmelse af medlemsstaternes love og administrative bestemmelser om beskyttelse af dyr, der anvendes til forsøg og andre videnskabelige formål(3), og indførte dermed fælles regler, der indeholder principperne, målsætningerne og de vigtigste bestemmelser i den europæiske konvention af 18. marts 1986 om beskyttelse af hvirveldyr, der anvendes til forsøg og andre videnskabelige formål (i det følgende benævnt "konventionen").

(2) Den 23. marts 1998 vedtog Rådet afgørelse 1999/575/EF om indgåelse på Fællesskabets vegne af den europæiske konvention om beskyttelse af hvirveldyr, der anvendes til forsøg og andre videnskabelige formål(4), og fremsatte en erklæring om, at Det Europæiske Fællesskab ikke anser sig for bundet af de krav om at meddele statistiske oplysninger, der er fastsat i konventionens artikel 28, stk. 1. Konventionen trådte i kraft på Fællesskabets område den 1. november 1998.

(3) Bestemmelserne i bilagene til den nævnte konvention er af teknisk art og bør afspejle den seneste videnskabelige og tekniske udvikling og resultaterne af forskningen på de berørte områder. Bilagene bør derfor revideres regelmæssigt efter en forenklet procedure.

(4) Den 22. juni 1998 blev en protokol om ændring af bilagene til den nævnte konvention efter en forenklet procedure åbnet for undertegnelse af konventionens parter. Denne ændringsprotokol bør godkendes -

TRUFFET FØLGENDE AFGØRELSE:

Artikel 1

Ændringsprotokollen til den europæiske konvention om beskyttelse af hvirveldyr, der anvendes til forsøg og andre videnskabelige formål godkendes herved på Det Europæiske Fællesskabs vegne.

Teksten til ændringsprotokollen er knyttet som bilag til denne afgørelse.

Artikel 2

Rådets formand bemyndiges hermed til at udpege den eller de personer, der har beføjelse til at undertegne ændringsprotokollen i overensstemmelse med dennes artikel 4, stk. 1, litra a), for at tilkendegive Fællesskabets samtykke til at være bundet heraf.

Artikel 3

Fællesskabets undertegnelse finder først sted, når de medlemsstater, som også er parter i den i denne afgørelses artikel 1 nævnte europæiske konvention, har fuldført procedurerne til indgåelse af ændringsprotokollen i henhold til dennes artikel 4. Medlemsstaterne meddeler så hurtigt som muligt Kommissionen, at de har fuldført de nødvendige procedurer.

Artikel 4

Det Europæiske Fællesskabs forbehold med hensyn til den nævnte konventions artikel 28, stk. 1, som fastsat i bilag B til afgørelse 1999/575/EF, forbliver uændret.

Artikel 5

Denne afgørelse offentliggøres i Den Europæiske Unions Tidende.

Udfærdiget i Bruxelles, den 22. juli 2003.

På Rådets vegne

G. Alemanno

Formand

(1) EFT C 25 E af 29.1.2002, s. 538.

(2) Udtalelse af 2.7.2002 (endnu ikke offentliggjort i EUT).

(3) EFT L 358 af 18.12.1986, s. 1.

(4) EFT L 222 af 24.8.1999, s. 29.